* Fid-dawl tal-elezzjonijiet Ewropej imminenti u fil-kuntest tad-dibattitu dwar il-ġejjieni tal-Ewropa, il-Kummissjoni Ewropea llum ippreżentat it-tibdil li għandha l-ħsieb tintroduċi fil-proċess tat-tfassil tal-politiki tal-UE sabiex tiffoka r-riżorsi limitati tagħha fuq numru iżgħar ta' attivitajiet u twettaq il-ħidma fuq il-prijoritajiet politiċi tagħha b'mod aktar effiċjenti. Il-Komunikazzjoni tal-lum dwar kif jistgħu jissaħħu l-prinċipji ta' proporzjonalità u sussidjarjetà fit-teħid tad-deċiżjonijiet tal-UE tfittex ukoll li tindirizza r-rakkomandazzjonijiet tat-“Task Force għas-sussidjarjetà, għall-proporzjonalità u biex tagħmel inqas b'mod iktar effiċjenti”. Il-President tal-Kummissjoni Jean-Claude Juncker qal: “Jiena nilqa' l-konklużjoni tat-Task Force li l-UE żżid il-valur fl-oqsma kollha li fihom attwalment taġixxi. F'xi punt, madankollu, se jkollna nħabbtu wiċċna mal-fatt li ma nistgħux inkomplu nagħmlu aktar biex jiġu indirizzati sfidi dejjem jikbru bir-riżorsi disponibbli bħalissa. Fil-futur, il-Kummissjoni ser ikollha tipprijoritizza l-attivitajiet u r-riżorsi tagħha saħansitra aktar.” L-Ewwel Viċi President Frans Timmermans, responsabbli mir-Regolamentazzjoni Aħjar u l-President tat-Task Force, żied jgħid: “Għamilna ħafna biex noħolqu sistema ta' klassi dinjija għal regolamentazzjoni aħjar. Iżda għad hemm lok għal titjib. It-Task Force nieda bidliet importanti fi ħdan il-Kummissjoni u qed nintegrawhom fid-DNA istituzzjonali tagħna. Madankollu, il-Kummissjoni mhijiex l-uniku attur fil-proċess tat-tfassil ta' politika. Aħna għandna bżonn li kulħadd jieħu r-responsabbiltajiet tiegħu, nibdew bil-konferenza organizzata mill-Presidenza Awstrijaka tal-UE tax-xahar id-dieħel fi Bregenz.” Illum il-Kummissjoni qiegħda tippreżenta kif il-prinċipji ta' sussidjarjetà u proporzjonalità se jiggwidaw il-ħidma futura tagħna u kif nistgħu nkomplu nsaħħu r-rwol tagħhom fit-tfassil tal-politika tal-UE. Il-Kummissjoni se, pereżempju, tintegra "l-iskeda tas-sussidjarjetà” proposta mit-Task Force fil-Valutazzjonijiet tal-Impatt u fil-memoranda ta' spjegazzjoni tagħha kollha; l-iskeda hija għodda biex tiggwida l-analiżi tas-sussidjarjetà u tal-proporzjonalità b'mod strutturat. Se nagħmluha aktar faċli biex il-Parlamenti nazzjonali jirrispettaw l-iskedi ta' żmien biex jippreżentaw l-opinjonijiet tagħhom dwar abbozzi ta' proposti, u se neżaminaw kif l-aħjar niġbru u nirrapportaw l-fehmiet tal-awtoritajiet lokali u reġjonali fil-konsultazzjonijiet pubbliċi tagħna. Il-pjattaforma REFIT, li tivvaluta l-piż regolatorju ta' liġijiet eżistenti tal-UE, għandha wkoll tingħata forma ġdida sabiex tiżdied il-preżenza tal-awtoritajiet lokali u reġjonali u għandha twessa' l-attenzjoni tagħha biex tħares lejn is-sussidjarjetà u l-proporzjonalità flimkien mal-attenzjoni tagħha fuq il-piż regolatorju. B'mod partikolari, il-Kummissjoni se tiżgura li l-atti delegati u ta' implimentazzjoni rilevanti jiġu indirizzati b'mod sistematiku fl-evalwazzjonijiet tagħha. Il-konferenza tal-Presidenza Awstrijaka fi Bregenz f'Novembru se jkun il-mument għal istituzzjonijiet oħra biex jagħmlu l-impenji tagħhom stess biex jimplimentaw ir-rakkomandazzjonijiet tat-Task Force. Il-proposti li saru mill-Kummissjoni Ewropea għal Bregenz jinkludu l-elementi li ġejjin: Sfond Is-sussidjarjetà tfisser li jiġi identifikat l-aħjar livell biex isiru u jiġu implimentati l-politiki. L-UE għandha taġixxi biss fejn meħtieġ u fejn twassal benefiċċji ċari li jmorru lil hinn mill-miżuri meħuda fil-livell nazzjonali, reġjonali jew lokali. Il-proporzjonalità tiffoka fuq l-impatt finanzjarju u amministrattiv tal-leġiżlazzjoni proposta. Kwalunkwe impatt bħal dan għandu jkun minimizzat u jkun proporzjonat mal-objettivi tal-politika. Għall-Kummissjoni dan ifisser li nwettqu l-politiki ambizzjużi tagħna bl-iktar mod sempliċiu bl-inqas spejjeż, u nevitaw il-burokrazija żejda. Il-Kummissjoni ta' Juncker qiegħdet it-tfassil ta' politika bbażat fuq l-evidenza u r-regolamentazzjoni aħjar fil-qalba tal-ħidma tagħna. Aħna pproponejna programmi ta' ħidma annwali iktar effiċjenti u ffukajna fuq għaxar prijoritajiet politiċi. Bħala parti mid-dibattitu dwar il-Ġejjieni tal-Ewropa mniedi mill-President Juncker fil-White Paper f'Marzu 2017, ħarisna iktar mill-qrib lejn il-kwistjoni tas-sussidjarjetà u l-proporzjonalità. Il-President Juncker ħoloq Task Force dedikat għas-sussidjarjetà, għall-proporzjonalità u biex tagħmel inqas b'mod iktar effiċjenti, biex jagħti ħarsa kritika lejn l-oqsma kollha ta' politika biex jiżgura li l-UE taġixxi biss fejn dan iżid il-valur. It-Task Force kien jinkludi membri mill-Kumitat tar-Reġjuni u ta' Parlamenti nazzjonali. Huwa ħares lejn ir-rwol tas-sussidjarjetà u l-proporzjonalità fil-ħidma tal-istituzzjonijiet tal-UE, ir-rwol tal-awtoritajiet lokali u reġjonali fit-tfassil tal-politiki tal-UE u jekk ir-responsabbiltà għal oqsma ta' politika jew il-kompetenzi jistgħux jiġu rritornati lill-Istati Membri. Fi ftit aktar minn sitt xhur, it-Task Force kkumpila rispons komprensiv u ffukat għal dawn il-mistoqsijiet, taħt il-presidenza ta' Frans Timmermans, abbażi tal-kontribuzzjonijiet ta' ħafna partijiet ikkonċernati. Il-Kummissjoni approvat l-analiżi mressqa mit-Task Force dwar il-ħtieġa li tissaħħaħ l-applikazzjoni tal-prinċipji tas-sussidjarjetà u tal-proporzjonalità, bħala parti mill-aġenda usa' għal regolamentazzjoni aħjar. Il-Kummissjoni bħalissa qed twettaq eżerċizzju ta' evalwazzjoni tal-politiki tagħha ta' regolamentazzjoni aħjar, u l-konklużjonijiet ta' dan l-eżerċizzju se jiġu ppreżentati fl-ewwel nofs tal-2019. Għal aktar informazzjoni Komunikazzjoni — Il-Prinċipji tas-sussidjarjetà u tal-proporzjonalità: Jissaħħaħ ir-rwol tagħhom fit-tfassil tal-politika tal-UE Ir-rapport tat-Task Force dwar “Nagħmlu anqas b'Aktar effiċjenza” Skeda informattiva dwar ir-Rakkomandazzjonijiet tat-Task Force White Paper dwar il-Ġejjieni tal-Ewropa